Skors ANC-woordvoerder ná seksklag, vra DAPule Mabe, ANC-woordvoerder. Foto: Facebook Die ANC-woordvoerder, Pule Mabe, se aanbod om verlof te neem nadat ŉ klag van seksuele teistering teen hom ingedien is, is nie genoeg nie gegewe die erns van die aantygings teen hom, sê die DA. Geordin Hill-Lewis, DA-LP, sê die amptelike opposisie doen ŉ beroep op die ANC om Mabe te skors tot alle ondersoeke in die saak afgehandel is. “Die aantyging wys die seks-vir-werk-plaag is endemies in ANC-strukture en dat dit tot op die hoogste vlak in Luthuli-huis strek.” Hill-Lewis sê Mabe is nie die eerste ANC-amptenaar wat van seksuele wangedrag beskuldig word nie. “Die voormalige Wes-Kaapse ANC-voorsitter Marius Fransman het na bewering in Januarie 2016 onvanpas aan sy assistent gevat. Ons verwelkom die nasionale vervolgingsgesag se besluit om Fransman te vervolg.” Byna 10 miljoen mense in Suid-Afrika is werkloos, sê Hill-Lewis, maar pleks dat die ANC dié probleem help oplos, dra die party by tot die probleem deur nie op te tree teen amptenare wat aandring op seksuele gunsies in ruil vir werk nie. ŉ Griewepaneel in die ANC is tans met ŉ ondersoek besig nadat Mabe se persoonlike assistent hom van seksuele teistering beskuldig het. “Die ANC het [Mabe se] versoek aanvaar en bedank hom dat hy eerder die integriteit en beeld van die ANC voor sy eie stel,” het die ANC Dinsdag in ŉ verklaring gesê. Zizi Kodwa en Dakota Legoete, lede van die party se nasionale werkskomitee, sal voorlopig – tot die uitkoms van die saak – as woordvoerders optree. Die ANC het Maandag aangekondig die party het ŉ klagprosedure teen Mabe ingestel nadat ŉ klag van seksuele teistering teen hom ingedien is. Die party wou egter nie nadere kommentaar op die bewerings lewer nie en het dit as ŉ “interne proses” bestempel. Dit volg nadat die media onthul het dat Mabe se 26-jarige persoonlike assistent die klagte teen hom ingedien het. EWN berig die vrou het ŉ brief van 14 bladsye aan Jessie Duarte, die ANC se adjunk-sekretaris-generaal, geskryf waarin sy om ingryping pleit.